《梨》
宋代·李复

柿垂黄尚微，枣熟赤可剥。
新梨接亦成，实大何磊落。
累累如碧罂，器宇极恢廊。
悬枝细恐折，植竹仰撑托。
露下色渐变，逼霜味不酢。
采摘置中筵，气压百果弱。
忆昔壮少时，酒酣病痟作。
取食不论数，某寒胜发药。
今嗟老且病，滋味意凋索。
对之未能忘，欲探引复却。
晴檐午景暄，尚或思咀嚼。
齿朽啮亦难，把玩时自噱。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。